eBay-ejede Paypal går i overvejelser om at acceptere betalinger i den digitale valuta, bitcoin. Det skal ske via et samarbejde mellem det eBay-ejede selskab Braintree og bitcoinbørsen Coinbase og kan, hvis det bliver til virkelighed, være et startskud til en bredere accept af bitcoinen som betalingssystem på nettet.

Den meget svingende valuta har ellers fortrinsvis været i modvind fra officiel kant, fordi myndigheder, banker og centralbanker i mange lande har advaret kraftigt mod de digitale mønter. Herhjemme har nationalbanken sågar sammenlignet dem med glasperler.

Braintree leverer betalingssystemer til blandt andet taxatjenesten Uber og Airbnb, og det er her, man måske vil se bitcoinen folde sig ud, alt i mens hverken PayPal eller moderskibet eBay på kort sigt har planer om at integrere bitcoins i deres tjenester, skriver The Wall Street Journal i dag.

Bankerne ud af ligningen

Aftalen foreligger dog ikke endnu, og kan fortsat falde til jorden.

Bitcoins er både en møntfod og et betalingssystem på nettet, men ikke i den fysiske verden. Systemet er autonomt og virker uden indblanding fra lande og den finansielle sektor. Det snedigt konstruerede system regulerer hele tiden sig selv, så det eksempelvis bliver umuligt at bruge den samme bitcoin to gange, ligesom at systemet også har en indbygget bremse, der forhindrer inflation.

Nye bitcoins kommer til via 'mining' - avancerede beregninger foretaget af rå computerkraft - men over tid bliver det sværere at lave nye bitcoins. Når antallet rammer cirka 21 mio. er det slut med nye bitcoins. Til gengæld bitcoins deles til atomer.

Ideen med hele systemet er blandt andet at gøre onlinebetalinger nemmere, hurtigere og mere anonyme, uden at en bank kiler et gebyr ind mellem modtager og afsender. En bank er dog stadig nødvendig, hvis man vil veksle sine bitcoins til fx euro, kroner eller dollars.

Vilde svingninger

Kursen på en bitcoin har været stabil henover sommeren, men har historisk svinget i helt afsindig grad. Kursen toppede på 1.200 dollars sidste år, men er efter en lang periode med en værdi omkring de 600 dollars nu faldet til 475 dollars stykket.

2014 har frem til nu været præget af flere bitcoinrelaterede skandaler, blandt andet krakket af MtGox-børsen og flere sager om narko og hvidvask - men valutaen får stille og roligt en bredere accept hos de handlende på nettet. Blandt andet er det danske takeaway-site hungry.dk senest begyndt at acceptere bitcoins.

Til gengæld er det gået inflation i den samlede mængde kryptovalutasystemer, hvor nye bitcoin-kopier hele tiden kommer til. Islændingene har fået en auroracoin, briterne har fået en britcoin og Ecuador forbød for nylig alle kryptovalutaer for at gøre plads til en officiel, national Ecuador-udgave af bitcoinen.

3-4 nye bitcoinkopier om ugen

Alene i sidste uge kom 27 nye bitcoin-varianter til, ifølge altcoincalendar - en kalender, der holder styr på nye bitcoin-systemer. Det er dog ikke alle, der skal betragtes lige seriøst. Det vanedannende spil Flappy Bird fik for eksempel ledsagelse af en Flappy Coin.